L'espoli d'oliveres mil·lenàries al Montsià s'està accelerant coincidint amb la aprovació del Parlament, aquest dimecres, de la tramitació de llei per protegir aquests arbres monumentals. L'últim cas detectat es va produir aquest, amb l'arrencada de desenes d'exemplars d'una finca veïna de l'àrea d'oliveres mil·lenàries delimitada per la Mancomunitat del Sénia, a Godall, al Montsià. Es té constància també en els últims dies d'arrencades a Ulldecona, la Galera, o la Sénia, entre d'altres. La plataforma Salvem lo Montsià i altres entitats ecologistes reclamen el decret d'una moratòria d'arrencada imminent per evitar "una sagnia" durant les setmanes o mesos que s'allargui la tramitació de la normativa.  Salvem lo Montsià, a través de la seva xarxa d'informadors, ha tingut coneixement en els últims dies de diverses accions d'arrencada d'oliveres monumentals a la comarca del Montsià. L'última, aquest dijous, a corre-cuita, en una finca veïna a la zona del Pou de les Piques, que delimita les oliveres mil·lenàries de Godall, i on hi ha l'olivera més antiga del municipi de la qual es van celebrar els mil anys, l'any passat. Amb aquesta actuació, la plataforma Salvem lo Montsià denuncia que l'àrea ha quedat totalment modificada i no descarten que s'hagin emportat oliveres monumentals que podrien formar part de l'inventari de la Taula del Sénia perquè, per les imatges, superarien els 3,5 metres de perímetre de tronc.  A més a més, l'arrencada d'oliveres monumentals s'ha efectuat en una finca que es troba situada just al costat del jaciment arqueològic romà de la Font de les Piques, inventariat per la Direcció General del Patrimoni Cultural. Els serveis tècnics del Departament de Cultura a les Terres de l'Ebre, que no coneixien prèviament les tasques que s'estaven fent a la zona, han rebut l'avís per part d'aficionats aquest mateix divendres. Segons han avançat fonts del Departament, es personaran al lloc dels fets per efectuar una inspecció sobre el terreny durant els pròxims dies. El jaciment va ser identificat en una campanya el 2011 i pertany a l'època romana. En el cas que els tècnics detectessin que els treballs per arrencar oliveres han afectat restes arqueològiques o la integritat del jaciment, la Generalitat podria exigir responsabilitats als autors i promotors. Pressa per una moratòria Salvem lo Montsià, com ha explicat el seu portaveu Jordi Montforte, té constància que "el moviment espoliador les darreres setmanes ha anat a més". Consideren que el debat de la proposició de llei i l'aprovació de la tramitació, dimecres al Parlament, "ha fet posar les piles als espoliadors" per accelerar en la compra d'oliveres monumentals, mil·lenàries i centenàries. També diferents fonts tenen coneixement que les pressions als propietaris i als pagesos han anat en augment. "S'està pressionant per aconseguir compres exprés i això afavoreix l'especulació perquè després les venen a l'estranger, multiplicant el seu preu", ha lamentat Montforte.  Mentre que la tramitació parlamentària de la llei de protecció dels arbres monumentals a Catalunya és una "gran notícia" per a Salvem lo Montsià, avisen que el problema ara és que, mentre duri el debat de la normativa, les oliveres segueixen sense protecció. "En canvi, en altres comunitats com el País Valencià ens porten dotze anys d'avantatge, amb la llei de patrimoni arbori, i fa que la pressió per aconseguir arrencades la tinguem aquí", ha recordat el portaveu de la plataforma.  Cal, per tant, el decret d'una moratòria urgent. "Veiem que si això no es fa, en les setmanes o mesos que pot durar el tràmit parlamentari, podem patir una sangria d'arrencada d'oliveres mil·lenàries i centenàries i perdrem per sempre un patrimoni molt important", ha insistit. "La realitat és que a diari es veuen passar camions carregats d'oliveres al Montsià", ha dit Montforte.  Des de Salvem lo Montsià també recorden que és important que la protecció de les oliveres monumentals vagi lligada al benefici de la pagesia. Si el sector de l'oli segueix en crisi es facilita l'especulació, per necessitat, i cal que els pagesos "puguin viure dignament" de la seva feina. El món de l'oli o dels cítrics, amb aquests preus tan baixos, cada cop va pitjor. Les oliveres monumentals, lligades al paisatge, han de ser el motor per dinamitzar el sector de l'oli i l'oleoturisme al territori", ha defensat el portaveu de la plataforma.

Summary: L'espoli d'oliveres mil·lenàries s'accelera al Montsià amb la tramitació de la llei per protegir-les


El Gremi d'Hotelers i l'Ajuntament de Barcelona organitzen la sisena edició la Setmana de les Terrasses dels Hotels de Barcelona, que tindrà lloc del 3 al 12 de juny amb un programa que inclou 234 activitats repartides per 66 hotels de la capital catalana. Cada hotel oferirà una proposta única a la seva terrassa, ja sigui cultural, d'oci, musical, familiar o lúdica. Aquest any, les activitats compten amb una nova categoria, la gastronòmica. En aquesta, s'inclouen totes aquelles activitats relacionades amb el món de la gastronomia després que Catalunya hagi estat guardonada com a Regió Europea de la Gastronomia 2016.  Durant aquesta setmana, els espais incorporaran una gran varietat de vins de Bodegues Torres, el patrocinador oficial de l'activitat. En aquesta ocasió, els visitants també podran gaudir, en alguns dels espais, d'una experiència Torres 360º, amb la qual podran sobrevolar les vinyes que Torres té a les principals regions vinícoles espanyoles sense moure's d'un entorn com és la terrassa d'un hotel.   Algunes de les experiències que podran viure els assistents són tastos de vins i formatges, espectacles de màgia, degustació de mojitos i tapes, havaneres, concerts de jazz, bossa nova, swing o sessions de dj, curtmetratges, taller de còctels o la clàssica exhibició de natació sincronitzada a l'hotel Ohla Barcelona a càrrec de l'equip campió d'Espanya Júnior CN Kallipolis.   En aquesta sisena edició de la Setmana de les Terrasses s'ha assolit una xifra rècord amb la participació de 66 establiments de la ciutat. A més, aquest any s'han incorporat activitats innovadores com la sessió de pilates del Gallery Hotel, l'espectacle i taller de bollywood a càrrec de Nataraja Danze a l'hotel Silken Gran Havana, el Showcooking amb maridatge musical by Nandu Jubany i David Romero de l'hotel Majestic, la il·lustració en directe de la barana de vidre de l'hotel Yurbban Trafalgar a càrrec de Yoshi Sislay o la degustació de vins al Wine Truck de Torres de l'hotel Hilton Barcelona. L'entrada a les terrasses participants serà lliure i gratuïta, subjecta a l'aforament de cada espai.   La Setmana de les Terrasses es va crear per apropar i obrir els hotels de la ciutat als propis barcelonins i ja s'ha convertit en una cita ineludible i tradicional per anticipar-se a l'estiu a la ciutat. En les seves cinc primeres edicions, la Setmana de les Terrasses dels Hotels de Barcelona ha comptat amb la participació de més de 100.000 persones.   Concurs fotogràfic Un any més, pujar les fotos a Instagram tindrà premi. Per participar, els usuaris hauran de pujar una imatge que il·lustri una de les terrasses, les seves vistes o el seu ambient o que mostri els vins Torres en el marc dels espais de la Setmana de les Terrasses. Els guanyadors podran aconseguir una nit en habitació doble a l'Hotel Cotton House o un dia a l'Univers Torres, respectivament. A banda, el Gremi d'Hotels de Barcelona proposa un repte solidari: si se superen les mil fotografies etiquetades es donaran 1.000 euros al projecte Hotel Invisible, que recapta fons per ajudar les persones en risc d'exclusió social en col·laboració amb la Fundació IReS.

Summary: 66 hotels de Barcelona obren les seves terrasses al públic a partir d'aquest divendres


Quim Torra ha assistit a l'acte que, per primera vegada, ha comptat amb un jurat presidit per una dona, Maria Mercè Roca ACN Blanes.-La 56a edició dels premis Recull de literatura de Blanes ha distingit la narrativa de Albert Canadell que ha presentat l'obra 'La Ferida'. Un text que li ha valgut a Canadell el seu primer Recull, dotat amb 2.500 euros. També destaca el guardó que s'ha emportat l'actor i director sabadellenc Ramon Madaula, que ha guanyat amb l'obra 'Els Brugarol', que explica la història d'una família de l'alta burgesia catalana. Aquest és el segon Recull que guanya Madaula, després del que es va emportar fa sis anys amb 'Coses Nostres'. Tot plegat, en un acte en el què hi ha assistit el president de la Generalitat, Quim Torra, i que ha coincidit amb el primer jurat liderat per una dona, Maria Mercè Roca. La d'aquest diumenge ha estat una de les edicions més assenyalades dels premis Recull, que cada any se celebren a Blanes. El centenari de la revista que dona nom als guardons ha fet que, fins i tot, el president de la Generalitat, Quim Torra i la consellera de Cultura, Maria Àngela Vilallonga, no es volguessin perdre l'esdeveniment. Uns premis que han servit perquè Albert Canadell un "artesà" d'Osona guanyés el seu primer Recull de narrativa amb l'obra 'La Ferida'. El text explica una història personal que va viure l'autor en un viatge a la selva amazònica fa anys. El de narrativa és el guardó més ben dotat, amb 2.500 euros, per davant del de teatre que ha recaigut en un conegut dels Recull, l'actor i director Ramon Madaula. I és que fa sis anys Madaula ja va guanyar el premi en aquesta categoria amb l'obra 'Coses Nostres'. Aquesta vegada, el sabadellenc s'emporta el guardó per l'obra 'Els Brugarol', que narra la història d'una família de l'alta burgesia catalana.  Madaula ha explicat que la idea li va venir arran d'una xerrada amb la seva filla gran que li va proposar canviar-se el cognom matern pel patern. "A mi em va venir un terrabastall dins meu, però té tot el sentit del món que porti primer el cognom de la mare que la va parir", ha afirmat. 'Els Brugarol' s'estrenarà el març a Salt (Gironès) i està programada a Blanes el 4 d'abril. El premi Recull de Retrat ha recaigut en l'escriptor local Jaume Planas, per 'Un weekend al Pla de l'Estany', i que s'inspira en el grup de rock banyolí Kitsch. Finalment, el premi de Poesia Ramon Ribas ha caigut a mans de Joan  Callau, de l'Ametlla de Mar per l'obra 'L'hora Blava'.  El guardó de periodisme, dotat amb 800 euros, ha tornat a quedar desert, un fet que ja ha passat altres anys. Destaca, a més, que només s'han presentat cinc autors. Per això, la presidenta del jurat, Maria Mercè Roca, ha assegurat que han posat sobre la taula la possibilitat de modificar les bases. Primera presidenta del jurat Un dels fets destacats és que per primera vegada en els 56 anys d'història dels premis, el jurat l'ha presidit una dona, Maria Mercè Roca que, d'altra banda, va ser guanyadora d'un Recull el 1985. Roca ha agraït la "distinció" dels organitzadors a l'hora de pensar en ella i considera que el fet que hi hagi una dona al capdavant del jurat "cau pel seu propi pes", i va acord als temps que corren. La presidenta ha ironitzat sobre el fet que cap dels guanyadors és una dona. En aquest sentit, ha recordat que les bases del concurs obliguen a signar amb un pseudònim, i per això, no es pot saber qui escriu cada peça. Roca ha volgut celebrar "la bona salut" dels Recull, i assegura que són uns premis que els autors "valoren". Torra demana que "acompanyin" el moment polític L'acte l'ha clausurat el president de la Generalitat, Quim Torra, que ha posat en valor "la força" que tenen els Recull i la seva revista. "Estem parlant d'una de les publicacions més antigues de Catalunya. Això situa Blanes i la seva cultura al capdavant", ha ressaltat Torra. El president ha reivindicat "l'ambició" dels qui van engegar el projecte dels Recull i ha demanat que hi hagi una "segona onada que s'adoni del moment que viu el país i que l'acompanyi". "Res em faria més il·lusió que la revista Recull tingui per endavant 100 anys més i que vegi en quin moment tan important estem", ha conclòs.

Summary: La 56a edició dels Recull de Blanes premia la narrativa d'Albert Canadell i el teatre de l'actor Ramon Madaula


L'advocat de Jordi Sànchez, Jordi Pina, s'ha queixat de la durada de la sessió d'aquest dimecres i ha posat en qüestió que el seu client estigui dijous en "perfectes condicions" per declarar. Pina ha fet la queixa al tribunal quan passaven pocs minuts de les deu de la nit, just quan l'exconseller Carles Mundó acabava de respondre les preguntes del fiscal i començava el torn de l'advocacia de l'Estat. Pina ha recordat que els presos "s'aixequen a les 6, no es dutxen" i "tenen 45 minuts per venir". "No sé si estarà en perfectes condicions", ha lamentat. El president del tribunal Manuel Marchena, ha justificat que el "desig" que té la sala és "garantir el dret a un procés sense dilacions". La sessió d'aquest dimecres ha començat a les deu del matí i ha acabat a dos quarts de deu de la nit. Descomptats els recessos, han estat 8 hores i mitja de sessió que han inclòs les declaracions de Josep Rull, Dolors Bassa, Meritxell Borràs i Carles Mundó.  Marchena ha mostrat la voluntat d'acabar "quan abans" i que la declaració de Mundó ha començat cap a dos quarts de nou del vespre perquè el seu lletrat no ha explicat cap inconvenient. El lletrat de l'exconseller de Justícia, Josep Riba, s'ha disculpat en el torn de preguntar al seu client. El tribunal té previst dictar aquest dijous una interlocutòria d'habilitació on es fixaran els límits horaris.

Summary: L'advocat de Sànchez es queixa de la durada de la sessió: "No sé si demà estarà en perfectes condicions per declarar"


eferèndum previst per l'1 d'octubre serà el de fer "complir la llei" i "permetre, com qualsevol policia de qualsevol país del món quan hi ha eleccions, que la gent pugui votar". Aquest missatge és el que el conseller ha traslladat al delegat del govern espanyol, Enric Millo, en la reunió que han mantingut aquest dimecres al matí, segons ha explicat davant els periodistes. Segons fonts de la delegació del govern espanyol a Catalunya, Millo ha traslladat a Forn la necessitat que l'actual equip segueixi la línia de l'anterior conseller Jordi Jané de complir amb la llei. Quan els periodistes li han demanat a Forn quines indicacions donarien als Mossos en cas que arribés una ordre judicial perquè els Mossos intervinguessin en el referèndum, Forn ha respost que no preveu aquest escenari: "Quan arribi, en parlarem. Però no contemplem la situació". Forn, que va prendre possessió com a conseller d'Interior divendres passat, i el nou director general dels Mossos d'Esquadra, Pere Soler, que va ser nomenat en el càrrec aquest dimarts, han mantingut aquest dimecres a la tarda la primera reunió amb els comandaments del cos a la seu d'Interior després de la marxa de Jordi Jané i Albert Batlle. Els nous responsables han volgut explicitar "tot el suport" de la direcció política al cos i a la feina que realitza. En la trobada, Forn i Soler han estat acompanyats pel secretari del departament, Cèsar Puig, i el major dels Mossos, Josep Lluís Trapero.  Després de la reunió amb els comandaments i preguntat pels periodistes de cara a l'1-O, Forn ha reiterat que els Mossos faran "complir la llei com han fet sempre" i ha assegurat que aquesta mateixa posició ha traslladat a Millo en la primera reunió oficial que han mantingut. "Ell ha dit el que diu sempre i jo també", ha resolt el conseller sobre aquest tema.    Segons fonts de la delegació del govern espanyol a Catalunya, la trobada entre Millo i Forn ha estat "cordial", El delegat del govern espanyol ha demanat al conseller que segueixi la línia del seu antecessor; un missatge que li ha fet arribar just després que s'hagi nomenat Soler com a nou director general dels Mossos. La reunió s'ha celebrat a la seu de la delegació a petició d'Enric Millo, segons aquestes mateixes fonts.  Un altre dels temes que han abordat han estat els convenis que la Generalitat i el govern espanyol van signar la setmana passada en la Junta de Seguretat de Catalunya i la manera de fer-ne seguiment. Forn ha destacat que són convenis "molt importants" per als Mossos, ja que han de permetre "una coordinació millor" entre cossos policials i "tenir accés  a la informació dels organismes internacionals".  Per la seva banda, Millo li ha demanat que es mantingui la col·laboració dels Mossos amb la policia espanyola així com els acords que es van assolir en el marc de la Junta de Seguretat, segons fonts de la delegació. En la junta, que es va reunir després de vuit anys, es va acordar la integració dels Mossos al Centre d'Intel·ligència contra el Terrorisme i el Crim Organitzat (CITCO) i a les meses d'avaluació i coordinació de l'amenaça terrorista, així com crear una comissió mixta per a l'accés a la informació de l'Europol.  Després de la reunió amb els alts comandaments dels Mossos, Forn ha presidit la reunió del Gabinet de Coordinació Antiterrorista amb els màxims responsables del cos, també a la seu d'Interior. Forn ha afirmat que la lluita antiterrorista és un "tema cabdal" per a la societat catalana i que els Mossos hi tenen una "dedicació molt important" i ha ratificat que es tracta d'una de les màximes prioritats del cos.   El conseller també ha destacat que, en plena campanya d'estiu, la prevenció i extinció d'incendis és un front per al departament i s'ha compromès amb el pla estratègic per al cos de Bombers, que s'ha de desplegar en els propers anys amb inversions importants. Una altra de les prioritats de la conselleria que Forn ha ratificat és la de la seguretat viària amb la Visió Zero, que estableix com a únic objectiu admissible que no hi hagi ni una sola víctima mortal ni ferit greu en accident, i ha assenyalat que un dels col·lectius més vulnerables són els motoristes.  El director general dels Mossos: "Vinc a servir tots els ciutadans" El titular d'Interior també ha presentat el nou director general dels Mossos, que ha definit com una persona "dialogant" i "capaç d'interactuar dins el cos i amb la resta d'agents socials". Soler s'ha mostrat "molt content i honorat per tornar al Govern i a servir el país", després del seu pas per la direcció general de Serveis Penitenciaris, i ha recordat també que va ser regidor a l'oposició a Terrassa.  "Allà es pot acreditar que la meva manera de fer en cap cas és frontista, sempre he estat dialogant i he tingut un tarannà proper, perquè m'agrada el respecte i que em respectin", ha ressaltat Soler, amb referència implícita a les critiques que va rebre, després que es conegués que seria el substitut de Batlle, per una sèrie de comentaris que va fer a Twitter a favor de la independència i en què afirmava que els espanyols li feien "pena". "El que està clar és que vinc a servir i a servir tots els ciutadans", ha insistit.

Summary: Forn diu a Millo que els Mossos faran "complir la llei" i garantiran que la gent "pugui votar" l'1-O


L'advocat d'Oriol Junqueras i Raül Romeva, Andreu Van den Eynde, critica en el seu recurs de reforma el magistrat instructor del Tribunal Suprem Pablo Llarena per la seva suposada falta de neutralitat i per basar la interlocutòria de processament en acusacions no demostrades. En l'escrit, que demana l'absolució, es critica el desenvolupament del període d'instrucció, la judicialització de la política i la criminalització de l'independentisme, així com la "falta de garanties i drets" dels processats.

Summary: La defensa de Junqueras i Romeva acusa Llarena de parcialitat i de basar l'acusació en fets no demostrats


El desmantellament de la via de tren entre Salou i Cambrils ha arribat a fiscalia. Les associacions de Promoció del Transport Públic (PTP) i la Plataforma en Defensa del Ferrocarril (PDF) han presentat aquest dimarts una denúncia perquè la Fiscalia de Catalunya exigeixi el compliment de la legislació ferroviària abans de les obres per desmantellar la línia. Segons les associacions, les administracions no segueixen les directrius de la normativa del sector ferroviari mentre que, per altra banda, fan valer una declaració d’impacte ambiental que es remunta a vint anys enrere. “Estem esperançats que la fiscalia vegi el problema de fons; se salten la llei i fan servir el tramcamp com a excusa per desmantellar dotze quilòmetres de via amb 675.000 passatgers anuals”, diu el president de la PTP, Ricard Riol. “És injustificable”, ha manifestat. Riol contraposa que s'agafi de referència una declaració d’impacte ambiental de l’any 1998 sobre la variant de Vandellòs per treure el tren del centre de Salou i Cambrils, però no es tingui en compte la llei del sector ferroviari del 2010, segons la qual, per desclassificar una via, cal el vistiplau autonòmic, un decret del Consell de Ministres i la justificació de la desaparició d’interès públic de la línia.  “El desmantellament, a part de ser un disbarat, entra en un seguit d’incompliments jurídics; des que es va posar sobre la taula ha anat sortint legislació ferroviària, urbanística i mediambiental i les obres han de complir-ho; per això, cal valorar si s’incorre en delicte”, ha afegit Daniel Pi, crepresentant de l’associació PTP al Camp de Tarragona. Es confia obtenir resposta de la Fiscalia en un parell de mesos. Més enllà dels arguments jurídics, les associacions tampoc accepten que el tramcamp es faci servir d’”excusa” per desmantellar l’actual via de tren. Creuen que, més que tractar-se d’una qüestió de mobilitat, s’hi mouen raons urbanístiques i especulatives. Amb tot, tant PTF com PDF diuen que no veuen inconvenients en els aprofitaments urbanístics i exigeixen la reconversió gradual cap a tren-tramvia. Les discrepàncies entre aquestes associacions i els alcaldes dels municipis afectats, partidaris del desmantellament, ja fa temps que cuegen. Ambdós col·lectius recorden que tant el Síndic de Greuges com tots els partits del Parlament van defensar mantenir la via fins que no arribés el tramcamp. A part de la denúncia preparen tot un seguit d’actes, com una sessió informativa el 9 de març o una acció reivindicativa a l’abril.

Summary: El desmantellament de la via de tren entre Salou i Cambrils, a fiscalia


L'Hospital Sant Joan de Déu Barcelona ha incorporat un làser de colorant polsat de darrera generació per al tractament de lactants i infants amb malformacions vasculars o taques de vi de Porto a la pell. Aquest làser, pioner a Espanya, incorpora millores substancials respecte als que existien fins ara perquè permet aclarir les taques d’una manera més ràpida, en menys sessions i en molts casos sense haver d’aplicar al nen anestèsia general. Tres de cada 1.000 infants neixen amb malformacions vasculars o taques a la pell principalment a la cara- que amb el temps es van enfosquint. Aquestes malformacions vasculars es produeixen durant el desenvolupament embrionari per una mutació del gen GNAQ. Fins ara era necessari sotmetre l'infant a una mitjana de 15 sessions de làser per aconseguir aclarir la taca en un 75% o gairebé eliminar-la. Amb el nou aparell, el nombre de sessions necessàries és del voltant de 10 i la durada de cada sessió es veu reduïda d'uns 20 a 10 minuts. L'Hospital Sant Joan de Déu Barcelona és centre de referència per al tractament de les malformacions vasculars i hemangiomes. L'any passat el Servei de Dermatologia va atendre uns 150 nens de tot l'estat als quals va practicar 225 sessions de làser amb anestèsia i 423 sessions sense anestèsia.

Summary: Sant Joan de Déu tracta els nadons amb taques de vi de Porto amb un nou làser que redueix l'ús d'anestèsia general


La comitiva judicial ha arribat a partir de les vuit del vespre al Teatre-Museu Dalí de Figueres enmig de molta expectació. A aquesta hora, començaran els treballs per aixecar la llosa d'1,5 tones que hi ha sobre la cripta on hi ha enterrat el pintor. Per ordre del Jutjat de primera instància 11 de Madrid, hauran d'exhumar el cadàver de l'artista i extreure mostres d'ADN. Tot plegat, per poder resoldre la demanda de paternitat interposada per la figuerenca Pilar Abel, que assegura que Dalí és el seu pare biològic. La previsió és que els treballs s'allarguin durant hores per la dificultat d'accedir al cadàver embalsamat de l'artista. A més, els forenses indiquen que el formol pot haver malmès l'ADN i hauran d'usar ossos i dents del pintor per extreure perfil genètic. L'exhumació del cos de Salvador Dalí comença a ser una realitat. Poc després de les set de la tarda hi han hagut els primers moviments a les portes del Teatre-Museu de Figueres, on descansen les restes del geni surrealista. Ha arribat primer una camioneta amb el sistema de bastides i politges que muntaran per aixecar la làpida d'una tona i mitja que hi ha sobre la cripta.  Pocs minuts després, ha arribat la furgoneta amb la carpa que muntaran a l'interior per evitar que es puguin prendre imatges aèries del cos del pintor, a través de la cúpula de vidre.  Abans de les vuit també ha fet acte de presència l'advocat de Pilar Abel, Enrique Blánquez. Poc després, ho ha fet el forense que va embalsamar Dalí, ara jubilat, Narcís Bardalet, acompanyat de l'alcaldessa de Figueres, Marta Felip.  Els responsables de la Fundació Gala-Salvador Dalí, Montse Aguer Joan, Manuel Sevillano i Lluis Peñuelas han esperat a l'entrada l'arribada de la resta de la comissió. Poc després de l'hora fixada per començar els treballs (les vuit del vespre, quan ja no hi ha visitant dins el museu) han arribat la lletrada de l'administració de justícia i la fiscal del Jutjat de primera instància i instrucció 8 de Figueres, que executa l'exhort dictat pel Jutjat de primera instància 11 de Madrid.  A continuació, ha entrat a les instal·lacions del museu l'equip forense que s'encarregarà d'extreure les mostres que posteriorment analitzarà l'Institut Nacional de Toxicologia i Ciències Forenses per comprovar si la figuerenca Pilar Abel és filla biològica de Dalí. En total, són tres forenses (entre ells la directora de l'Institut de Medicina Legal de Girona) i un tècnic d'auxili. Ha tancat la comitiva la funerària, que ha dut una caixa per si calgués traslladar el pintor.  Tot plegat, enmig d'una gran expectació. La plaça Gala i Salvador Dalí s'han omplert de mitjans de comunicació, també internacionals. Hi havia nombrosos mitjans francesos i russos. També s'hi han aplegat centenars de curiosos, entre veïns i turistes, que no s'han volgut perdre la jornada històrica. Els Mossos d'Esquadra han muntat un dispositiu per deixar pas a la comitiva. Segons informa el TSJC, a tres quarts de deu de la nit han pogut treure la llosa i extreure el fèretre de l'interior de la tomba. Els forenses i la lletrada de l'administració de justícia, enmig de mesures d'asèpsia per manipular correctament les restes mortals, seran els únics que estaran dins la zona de treball. ADN a dents i ossos El fet que Dalí estigui embalsamat és una "moneda de dues cares", segons ha explicat el forense que el va embalsamar. "D'una banda permet conservar en més bon estat el cos i trobar més fàcilment mostres d'ossos i dents, però per l'altra el formol pot danyar l'estructura cel·lular i pot fer que treure ADN costi una mica més", ha detallat Narcís Bardalet. Dalí va morir l'any 1989 i, des de llavors, les restes descans a terra, sota la cúpula geodèsica que corona l'edifici. Bardalet creu que la forma més fàcil de trobar ADN que es pugui fer servir és al moll de l'ós o, fins i tot, ha dit, a les dents. "És com una caixa forta blindada per l'esmalt i el formol és més difícil que penetri. Costarà una mica més o menys però serà més fàcil trobar-ne", ha afirmat.  El forense ha reconegut que avui és un dia complicat per a ell i que és possible que quan vegi el cos, "se'm fereixin els sentiments". Bardalet ha volgut recordar també alguns dels moments que va viure el dia que va embalsamar el geni. "Vam tenir especial cura amb els bigotis", ha explicat. De fet, ha detallat que van fer servir una "pasta hongaresa" especial per donar-li l'aspecte que li agradava a Dalí. "Vam fer que els bigotis marquessin les deu i deu, els vam cuidar de forma exquisida", ha afegit, emocionat.  Bardalet recorda que va estar tota la nit vetllant el cos de Dalí i que també va ser present en el moment en què van segellar amb zenc el taüt. "Era perquè havia d'estar en un lloc poc habitual per a un cos", ha explicat.  Un dia surrealista L'exalcalde de Figueres, Marià Lorca, ha recordat Dalí com un home "molt humà, amb bons sentiments" i que sempre pensava en la seva ciutat. Lorca el va tractar durant els últims sis anys de vida i ha ressaltat que aquest dijous també és un dia molt especial per a ell. "M'hauria agradat el retrobament però hi sóc, d'alguna manera hi sóc", ha exposat.  Marià Lorca intenta desdramatitzar l'exhumació. "Ens hem d'agafar la part positiva i recordar que a Dalí li agradava molt que es parlés d'ell", ha dit i creu que al pintor li faria molta gràcia que, una vegada més, "tothom estigués pendent dels seus assumptes".   Judici, el 18 de setembre L'advocat de Pilar Abel, Enrique Blánquez, també està present a l'exhumació. "És simplement fer la prova, és un fet totalment asèptic", ha assenyalat. El lletrat ha afirmat que la seva representada sí que viu el dia amb nerviosisme. "Això li afecta molt més perquè és la seva vida, està buscant el seu pare, i això sempre causa angoixa", ha dit. També extrauran una mostra d'ADN a la mare d'Abel. Blánquez ha explicat que és un procediment habitual. "Es fa per protocol, per evitar fraus", ha detallat.  La previsió és que els resultats de les proves d'ADN estiguin enllestits d'aquí a un mes i mig o dos mesos. Blánquez ha exposat que els han de tenir el 18 de setembre, la data fixada per al judici que ha de resoldre la demanda de paternitat. Es farà a Madrid.

Summary: La comitiva judicial arriba al museu per exhumar el cos de Salvador Dalí i extreure mostres d'ADN


El sotsinspector de l'ARRO dels Mossos d'Esuqadra Jordi Arasa no s'ha reconegut en l'agent que colpeja els 'indignats' en el desallotjament de plaça Catalunya del 27 de maig del 2011 durant la visualització aquest dijous de vuit vídeos que els demandants han aportat. Només s'ha reconegut en els moments en què apareix dret i movent-se per la plaça, però no en els moments "claus", segons han explicat les advocades dels demandants, després que el sotsinspector hagi declarat com a investigat per les càrregues dels Mossos durant aquell desallotjament a la Ciutat de la Justícia, al jutjat número 4 de Barcelona. Segons les lletrades, Arasa ha admès que va utilitzar la violència, la "mínima possible", però "innumerables vegades".  La causa per les lesions provocades durant el desallotjament de plaça Catalunya del 27 de maig del 2011 s'havia arxivat perquè no s'havia pogut identificar l'agent que havia donat els cops. Ara bé, la condemna contra Arasa per haver colpejat l'exdiputat de la CUP David Fernández en el mateix desallotjament va permetre a cinc afectats identificar el suposat agressor.  Les advocades dels denunciants han destacat que la declaració d'Arasa d'aquest dijous posa de relleu les contradiccions de la declaració del sotsinspector de l'ARRO i el canvi d'estratègia respecte al judici per l'agressió a Fernández. Precisament l'exdiputat de la CUP ha estat una de la desena de persones que aquest dijous s'han concentrat a les portes de la Ciutat de la Justícia per donar suport als 57 querellants per les agressions del 27 de maig del 2011.  Un informe pericial fisonòmic identifica Arasa com l'agent que colpeja els concentrats i el correlaciona amb un dels demandants; en una altre cas, identifica el sotsinspector de l'ARRO i en les tres altres situacions hi estableix similituds i cap tret excloent, segons han explicat les advocades. Davant les imatges d'un dels denunciants ferit al cap i a la mà, Arasa ha atribuït a "pintura vermella" el que seria sang.  En declaracions als mitjans, un dels querellants, Antón Uró, ha lamentat que "si els Mossos haguessin anat identificats podrien ara dir clarament qui era l'agent que els va colpejar". Arasa també hauria declarat aquest dijous que van respondre a "una actitud violenta per part dels manifestants"; una asseveració que Uró ha negat categòricament i ha titllat de "falta de respecte als manifestants i ciutadans".  Les 57 persones querellants demanen que es condemni Arasa i la resta de responsables del "violent desallotjament" de plaça Catalunya "i, en especial, el seu màxim dirigent, Felip Puig", que aleshores era conseller d'Interior.

Summary: El sotsinspector investigat pel desallotjament de plaça Catalunya no es reconeix en el mosso que colpeja els 'indignats'


Un grup d'investigadors del Centre Nacional d'Investigadors Oncològiques (CNIO) ha descobert el vincle entre l'augment del risc de desenvolupar càncer de pàncrees que provoca un gen i la seva capacitat per controlar la inflamació en el teixit normal. Segons un dels investigadors, Paco Real, catedràtic del Departament de Ciències Experimentals i de la Salut de la UPF, és un ''canvi conceptual important'' perquè ajuda a entendre l'origen dels tumors i suggereix noves estratègies per millorar la prevenció del càncer de pàncrees. La inflamació es considera una resposta defensiva a una agressió externa però els investigadors la veuen ara com un mecanisme de defensa la cèl·lula manté inactivat fins que li fa falta.  Amb aquest treball, s'ha descobert també que, almenys en el pàncrees, els mecanismes moleculars implicats en les funcions normals del teixit sa, com la diferenciació cel·lular, són també els que suprimeixen la inflamació. Per tant, mantenir la inflamació sota clau és habitual i es porta a terme mitjançant mecanismes moleculars implicats en el funcionament normal de la cèl·lula.  Els resultats del treball ajuden a entendre altres treballs previs dels mateixos investigadors en què amb models de ratoó, s'havia observa t que quan s'elimina el mecanisme que suprimeix la inflamació en les cèl·lules pancreàtiques, el teixit es torna més propens a desenvolupar un càncer induït per mutacions en el gen KRAS, clau en els tumors de pàncrees.  Real explica que quan les cèl·lules no es diferencien correctament es produeix ''pre-inflamació'', un context que els fa estar més sensibles a mutacions. ''És com si les cèl·lules es col·loquessin en una graella de sortida per a la inflamació i el càncer, detalla l'investigador. Amb aquestes dades, els investigadors recorden que el càncer de pàncrees es dona amb freqüència en pacients amb predisposició genètica, mutacions en el gen KRAS i amb pancreatitis, inflamació del pàncrees.  Per això, s'obren noves vies d'investigació. La primera és determinar si l'existència d'un vincle genètic entre inflamació i càncer es dona també en altres òrgans, a més del pàncrees; l'altra és tractar d'aplicar el nou coneixement a la prevenció del càncer de pàncrees, un dels que tenen pitjor pronòstic actualment, perquè es diagnostica tard. Els investigadors creuen que detectar els estadis inicials de la inflamació premeria disposar de senyals d'alerta útil i caldria poder-ho fer amb una simple anàlisi de sang.  El treball es publica a la revista 'Nature' aquest dijous.

Summary: Identifiquen un gen que augmenta el risc de càncer de pàncrees i controla la inflamació de teixit


L'Institut de Treball Social i de Serveis Socials (Intress) xifra en 17.000 els infants que reben tractament farmacològic contra el TDAH, diagnosticat en un 5% de la població infantil i juvenil. Des de l'entitat s'alerta que el model social actual i la necessitat d'immediatesa propicien un sobrediagnòstic d'aquest trastorn i per tant, una medicalització excessiva dels nens i nenes. El doctor en medicina, Jorge L. Tizón, alerta que decidir medicar un nen pot condemnar-lo a rebre tractament crònic i a les seves conseqüències, ja que tots els psicofàrmacs són ''intoxicadors cerebrals''. Per això demana més formació i més inversió en atenció psicosocial als infants i a les famílies que ho necessiten.  La tendència de la societat a voler posar un nom i un diagnòstic, i la necessitat d'obtenir respostes ràpides a qualsevol problema són dos dels aspectes que els autors de l'informe 'Salut Mental d'infants i adolescents_ diagnòstic i tractament a debat', de l'Institut de Treball Social i Serveis Socials (Intress) donen com a motius de sobrediagnòstic i medicalització en infants contra TDAH. Un informe d'aquesta entitat, que atén més de 7.000 nens i nenes de tot Catalunya, alerta que més de 17.000 infants reben tractament farmacològic per aquest trastorn, diagnosticat a un 5% de la població infanto-juvenil. Segons un dels autors, Jorge L.Tizón, doctor en Medicina, psiquiatra i neuròleg, psicòleg i psicoanalista, la societat actual busca ''posar etiquetes'' perquè és una manera de ternia una resposta immediata a un problema complex i alerta que prendre psicofàrmacs pot solucionar la simptomatologia a curt termini però també té conseqüències, encara que estan poc estudiades, a mitjà i llarg temps. Tizón considera que tots els psicofàrmacs són ''intoxadors cerebrals'' i per això demana fer una reflexió, a nivell de societat, sobre la idoneïtat o no de medicar els menors des de ben petits, tenint en compte que en molts casos, aquesta medicació acaba sent crònica.  Tizón critica que els darrers anys han disminuït els pocs serveis psicosocials que s'havien creat, de manera que aquest tipus d'atenció és cada vegada més escassa tot i que el nou protocol de diagnòstic del Departament de Salut, aposti primer per psicoteràpia. Per Tizón, no es pot considerar que un infant realitzi psicoteràpia si només acut un cop al mes a un centre psicosocial, i per això, demana més inversió en una atenció integral a aquests infants i a les seves famílies.  Pilar Nuñez, directora d’infància a Intress, s'ha mostrat convençuda que molts d'aquests 17.000 infants que reben tractament farmacològic no el requereixen i defensa que cal un ''recolzament profund i intensiu d'aquests nens i famílies''. Per Nuñez, el que abans era un ''nen mogut'' ara és moltes vegades un nen amb TDAH i per això aposta per dotar de recursos personals i familiars l'entorn d'aquests infants i ajudar a superar l'estrés que pateix aquest nen i que el mostra ''com a catalitzador''.  Tizón lamenta que a Europa, entre un 20 i un 30% dels nens pateixin algun tipus de trastorn mental, i alerta que el suïcidi és la nova ''epidèmia'' de l'adolescència, ja que és la segona causa de mort entre els 15 i els 29 anys. A Catalunya se suïciden cada any entre 20 i 30 persones menors de 24 anys. L'estudi d'Intress també destaca que en l'àmbit dels centres d'acollida, els menors que reben tractament per problemes de salut mental,  Catalunya, és d'un 27%, mentre que en països com França o Estats Units, pot arribar al 80%. De fet, per Tizón, és un dels col·lectius més vulnerables perquè han patit adversitats terribles que els han provocat danys psicològics o  neurològics. En aquest sentit, la pobresa i ''passar gana'', diu Tizón, també comporta problemes per mala nutrició del cervell, i per tant, la crisi, ha pogut fer créixer aquests trastorns en col·lectius més vulnerables.

Summary: Un informe alerta que més de 17.000 infants prenen fàrmacs contra el TDAH a Catalunya


El jutges de família de Barcelona han recomanat que els menors de pares separats es quedin amb el progenitor que tingui la guarda en aquest moment per tal d'afavorir el compliment de les mesures sanitàries contra el coronavirus. Així ho han acordat per tal d'unificar criteris davant la crisi sanitària actual. L'acord estableix que el sistema de responsabilitat parental l'exercirà el progenitor custodi, en casos de custodia exclusiva, o el que tingui la guarda en aquell moment, en casos de custodia compartida. En el cas que un dels dos tingui símptomes o s'hagi contagiat haurà de deixar el fill amb l'altre progenitor i s'haurà de facilitar el contacte amb l'altre per mitjans telemàtics.  Els jutges han instat als progenitors a arribar "als majors acords possibles" i a exercir de manera "responsable" la potestat parental tenint en compte la situació excepcional per tal de complir amb les indicacions de reduir al màxim els desplaçaments. En el cas que hi hagi símptomes o un dels dos progenitors hagi donat positiu per coronavirus concorre el cas de força major i se suspenen provisionalment les mesures acordades en el procés de separació.  Pel que fa als procediments d'execució que s'hagin de presentar es farà el registre telemàtic i se li donarà tràmit quan s'aixequi l'Estat d'Alarma, o la seva pròrroga, a excepció dels casos en que es manifesti "la urgència del mateix i el risc per al menor".

Summary: Els jutges de Barcelona recomanen que els menors de pares separats es quedin amb el progenitor que tingui la guarda ara


L'exconseller presenta el llibre 'Turbulències i tribulacions. Els anys de les retallades' ACN Barcelona.-L'exconseller d'Economia, Andreu Mas-Colell, ha advertit que la Generalitat està "venuda" davant del control de l'Estat mentre no es formi un Govern i s'aprovin uns pressupostos. Mas-Colell ha fet aquesta valoració durant la presentació aquest dimecres del llibre 'Turbulències i tribulacions. Els anys de les retallades', escrit per l'exconseller juntament amb l'exsecretari d'Economia, Albert Carreras, i el director general de Promoció Econòmica, Ivan Planas. Mas-Colell ha comparat la intervenció de la Generalitat per part de l'Estat a través del 155 amb el control que va rebre l'executiu català sota el seu mandat. "El control diari és ara més pronunciat que fa dos anys, però amb la mateixa tendència. El més crucial, però, és que ara no hi ha un Govern que pugui fer un pressupost i així no hi ha possibilitat d'enfrontar-se a aquests controls de l'Estat", ha sentenciat. Sobre la presentació de l'obra, Mas-Colell ha admès que "no és fàcil contestar" perquè han escrit aquest llibre i alhora "és difícil no escriure sobre aquests cinc anys difícils i complicats" de crisi econòmica. L'exconseller ha explicat que la crisi va tenir un "fons polític", amb un impuls d'una agenda de recentralització de competències per part del govern central, en paral·lel amb el desenvolupament del procés sobiranista: "D'això no en parlem en el llibre, però estava allí". En relació a aquest context polític, l'exconseller ha admès que el 2011 es va intentar "crear complicitats" amb el govern del PP, amb CiU votant a favor de la llei d'estabilitat. El responsable d'Economia ha defensat que aquella votació "no va ser un error" perquè "podia incitar a complicitats i la llei estava plena de garanties que s'han saltat, començant per la distribució del dèficit". Tanmateix, Mas-Colell ha admès que després de les eleccions andaluses de 2012, "ja es va veure que no s'aniria enlloc" amb el govern del PP, que va adoptar una "posició doctrinal" respecte a Catalunya. El FLA i la retallada de sou als funcionaris Sobre el FLA, Mas-Colell ha comentat que "és un tema de funcionament de l'Estat perquè el govern espanyol no es pot permetre que cap comunitat faci fallida i, per tant, munta un sistema per evitar-ho". Tanmateix, ha lamentat que es "va triar un procediment que convertia la gestió de tresoreria en una gàbia" i que "no es pot considerar cap concessió cap a Catalunya, com sí que ho hagués estat avançar cap al pacte fiscal". L'exconseller ha reconegut que un dels moments "emocionalment" més difícils del seu mandat va ser la decisió de suprimir una paga extra dels treballadors públics: "No és quelcom que algú li satisfaci en absolut". Mas-Colell també s'ha referit a una de les decisions polèmiques del seu mandat, la rebaixa de l'impost de successions i donacions i ha admès que l'equip d'Economia "no era entusiasta de la decisió de reduir impostos, però era una promesa electoral i calia donar credibilitat". La privatització d'ATLL Per últim, Mas-Colell ha justificat la privatització d'ATLL per "la necessitat d'aproximar-nos a nombres acceptables per al dèficit, que ja sabíem que no podríem complir" i per millorar comptablement els números de la Generalitat. Igualment, ha defensat la concessió perquè el Govern "no estava en condicions de fer les inversions que necessitava el cicle de l'aigua, amb un sector públic molt limitat en les possibilitats d'endeutament". Amb tot, Mas-Colell ha defensat que va guanyar el concurs "el que va presentar millor proposta". En aquest sentit, Carreras ha defensat que el Govern va fer "escrupolosament bé" la concessió.

Summary: Mas-Colell adverteix que la Generalitat està "venuda" davant del control de l'Estat mentre no hi hagi Govern i pressupostos


El Mobile World Congres 2017 tancarà portes aquest dijous amb la xifrà rècord de 108.000 assistents, un 7% més que en l'edició de l'any passat, segons xifres de GSMA. Els visitants de la fira, provinents de 208 països diferents, han gaudit de les novetats que han presentat les més de 2.300 companyies de la indústria mòbil i sectors adjacents com el de l'automòbil, les finances o la salut. Prop del 55% dels assistents a la fira són executius de nivell sènior, inclosos més de 6.100 CEO. Segons les primeres dades fetes públiques per GSMA, s'estima que l'impacte econòmic del MWC 2017 ha superat els 465 milions d'euros i ha creat 13.200 llocs de feina temporals. Un 23% dels assistents han estat dones, una xifra que ha crescut un 14% respecte l'any anterior. A més, s'han acreditat 3.500 mitjans de comunicació i analistes del sector. El Mobile World Congress 2018 tindrà lloc a Barcelona del 26 de febrer a l'1 de març. El Mobile World Congress 2017 ha ocupat més de 115.000 metres quadrats a fira Gran Via de l'Hospitalet i els esdeveniments paral·lels, 4 Years from Now (4YFN) i el Youth Mobile Festival (YoMo) han comptat amb 50.000 metres quadrats a Fira de Montjuic.  De fet, el 4YFN tanca la quarta edició del seu esdeveniment més internacional amb 19.523 assistents, un 60% més que l'any anterior. Entre el públic assistent (un 69% del qual és internacional) destaca la participació d'un 47% de congressistes procedents de GSMA Mobile World Congress. Així mateix, la presència d’un 37% de dones, un 7% més que en l’edició anterior, reafirma la presència femenina en l’esdeveniment i en el sector emprenedor. El 4YFN d'aquest any també ha desvetllat que el proper mes de setembre l’esdeveniment desembarcarà als Estats Units. El CEO de GSMA, John Hoffman, ha assegurat que el MWC 2017 "ha reforçat la seva posició com a esdeveniment més important del sector de les comunicacions mòbils". A més, considera que el lema d'aquest any, 'Mobile: The Next Element' remarca "el paper important que té la indústria mòbil  a la vida de milions de persones al món".  "De nou, durant el congrés s'ha pogut assistir a conferències de grans noms del sector i descobrir les tecnologies, productes i iniciatives que definiran el camí que seguirà la indústria els propers anys", ha reblat.  Així mateix, Hoffmann ha agraït als visitants, expositors, sponsors i partners l'ajuda per convertir l'edició 2017 en la "més gran i exitosa fins ara" i ho ha fet extensiu al Ministeri d'Indústria, Energia i Turisme, la Generalitat, les ciutats de Barcelona i l'Hospitalet, Turisme de Barcelona, Fira de Barcelona i el Mobile World Capital Barcelona Foundation. El Programa Ministerial Un any més, el programa ministerial de la GSMA ha aconseguit rècord d'assistència, reunint governs, ens reguladors i líders de la indústria per estimular el diàleg en l'àmbit de la regulació i la normativa. Aquest any, la trobada ha augmentat en nombre de participants amb 167 delegacions de països i organitzacions internacionals, incloent 60 ministres i 78 autoritats responsables de la part reguladora. El nombre total d'assistents ha crescut un 14%, arribant quasi als 1.700.     Women4Tech i YoMo, entre les novetats Una de les noves iniciatives del Mobile World Congress 2017 ha estat el Women4tech, un programa de la GSMA enfocat a discutir i reduir la bretxa de gènere en la indústria mòbil. També com a novetat al saló, s'ha impulsat el YoMo, una mostra de la tecnologia per als més joves.  Concretament, més d'11.000 joves de Catalunya i l'Estat han visitat el YoMo, que s'ha celebrat a Fira Montjuic.

Summary: El Mobile World Congress tanca amb la xifra rècord de 108.000 assistents, un 7% més que l'any passat


Més de 70 entitats s'han unit per reclamar que el comerç i l'hostaleria es declarin sector estratègic de l'economia catalana. Les entitats han impulsat el manifest 'Sector estratègic de l'economia catalana', que van entregar aquest dijous al president de la Generalitat, Quim Torra. El president del Consell de Gremis, Joan Guillén, va destacar alguns dels punts del manifest com que el comerç català "ha estat i és un model únic motor de l'economia catalana" i que representa com a mínim un 16% del PIB català amb més de 100 establiments, un 98% dels quals petites i mitjanes empreses. Entre les reclamacions, consideren que cal actualitzar el sector i dotar-lo dels mitjans i els ajuts necessaris.  En concret, les entitats creuen que cal un "compromís clar i exprés" de l'administració, que passa per declarar el sector estratègic. En conseqüència, s'hauria d'iniciar un pla conjunt de mesures addicionals per donar-li suport directe i no posar en risc el seu futur.

Summary: Més de 70 entitats reclamen a la Generalitat que es declari estratègic el sector del comerç i l'hostaleria


La Comissió Europa tindrà una vicepresidència anomenada 'Protegint el nostre estil de vida europeu' que s'ocuparà de la política migratòria, l'educació, la seguretat i l'ocupació, segons ha explicat aquest dimarts la pròxima presidenta de l'executiu europeu, Ursula Von der Leyen. "Hem d'abordar i alleujar les pors i preocupacions legítimes sobre l'impacte que la immigració irregular té en l'economia i en la societat", diu Von der Leyen en una carta en què explica els objectius de la cartera a Margaritis Schinas, que ara liderarà aquesta vicepresidència després d'haver estat portaveu de la Comissió durant la presidència de Jean-Claude Juncker. "L'economia i el mercat de treball europeu necessiten persones amb les habilitats adequades per assegurar i preservar el nostre estil de vida europeu i la nostra competitivitat", afegeix Von der Leyen en el document. Pel que fa a la política migratòria, la nova vicepresidència liderada per Schinas s'ocuparà de la integració de migrants i refugiats, de coordinar en un Nou pacte per a la migració i l'asil i "d'ajudar" a "portar" persones a Europa "amb les habilitats i els talents que necessita l'economia europea". Tot això, segons ha dit Von der Leyen durant la presentació del seu equip, es farà preservant "el principi de dignitat i igualtat per a tothom". A més, sota la nova vicepresidència, Schinas  també s'ocuparà de coordinar l'àmbit educatiu, de potenciar la cultura i l'esport i d'abordar la seguretat europea davant la "evolutiva naturalesa de les amenaces".

Summary: 'Protegint el nostre estil de vida europeu', el nom de la cartera de migració de la nova Comissió Europea


El magistrat considera que l’exregidor va participar en l’organització de la votació a l’escola Joncadella de Sant Joan ACN Manresa.-El jutjat penal 2 de Manresa ha condemnat Jordi Pesarrodona a 14 mesos d'inhabilitació per un delicte de desobediència l'1-O. L'exregidor i pallasso, acusat d'haver organitzat el referèndum a l'escola Joncadella de Sant Joan de Vilatorrada, haurà de pagar, a més, una multa de 2.100 euros i les costes processals. Pesarrodona, que va ser jutjat el passat dia 21, va assegurar davant el jutge que no va participar en l'organització de la votació, sinó que hi era com un ciutadà més. La pena imposada pel magistrat és inferior a la petició de la Fiscalia, que demanava 24 mesos d'inhabilitació per a exercir un càrrec públic.

Summary: Condemnat Jordi Pesarrodona a 14 mesos d'inhabilitació i una multa de 2.100 euros per desobediència l'1-O


La Junta de Personal Docent (JPD) no universitari de Tarragona ha presentat aquest divendres una denúncia davant la Inspecció de Treball de Tarragona per posar de manifest les mancances en l'obertura dels centres educatius durant el mes de setembre. Detallen que, entre d'altres, no s'han implementat les suficients mesures que poden incidir positivament en minimitzar o reduir el risc de contagi de la covid-19. La junta especifica que ha faltat reduir les ràtios dels grups, més neteja i desinfecció dels centres, subministrament de gels hidroalcohòlics, pantalles facials i mascaretes. A més, també reclamen dotar més aules i espais equivalents, i protegir els treballadors que són sensibles al risc del contagi.

Summary: La Junta de Personal Docent no universitari de Tarragona denuncia mancances en l'obertura de les escoles


La Fundació Miró estrena dissabte ‘Fi de partida. Duchamp , els escàs i les avantguardes’, una exposició que rellegeix la història de l’art modern a partir de la seva relació amb els escacs. La mostra reuneix una vuitantena de peces de totes les avantguardes artístiques del període 1910-1972, amb protagonisme especial per a Marcel Duchamp, gran amant i teoritzador dels escacs com a forma de llenguatge artístic. Obres de Paul Klee, Kandinski, Man Ray, Max Ernst i un llarg etcètera d’artistes i creadors il·lustren la idea dels escacs com a leitmotiv i objecte de representació, que marca el camí de la noció moderna del quadre com a idea i com un fet intel·lectual. El llenç, doncs, com el “tauler” on l’artista mostra els seus pensaments, en expressió del comissari, Manuel Segade. ‘Fi de partida: Duchamp, els escacs i les avantguardes’ presenta una anàlisi de les avantguardes del segle XX fins l'eclosió de l'art conceptual, des de la perspectiva del joc dels escacs. La seva presència va ser constant en múltiples corrents artístics (cubisme, fauvisme, surrealisme, dadaisme, futurisme, post impressionisme), transitant del plaer pel joc a l'anàlisi del llenguatge.  Així doncs l’exposició “reconstrueix” aquesta cultura dels escacs “permanent” en aquells moviments “com una reflexió plàstica, social i fins i tot política sobre el taulell”. Ho ha constatat el seu comissari i director del madrileny Centro de Arte 2 de Mayo (CA2M), Manuel Segade, aquest dijous. Per Segade l’aparició dels escacs com a leitmotiv casa amb el pas que van fer les avantguardes deixant enrere la idea romàntica i ociosa de l’artista per abraçar la pràctica de l’art conceptual, intel·lectual. El pioner i més emblemàtic artista que va lluitar contra la visió romàntica del fet artístic va ser Marcel Duchamp. A més, és coneguda la seva fília pels escacs i la plasmació d’aquesta afició en la seva obra. Per això l’exposició de la Fundació Miró li concedeix el protagonisme del nom i mostra una quarantena de les seves creacions.  Duchamp fins i tot va teoritzar sobre els escacs com una forma de llenguatge i d’art. “He arribat a la conclusió que si bé no tots els artistes són jugadors d’escacs, tots els jugadors d’escacs són artistes”, va deixar assegurar en una conferència a Nova York l’any 1952. L’artista va acabar els seus dies jugant a escacs. Segade explica com aquest fet el va fer pensar en la necessitat d’aquesta exposició: “Si la culminació de la carrera de l’artista més important de les avantguardes van ser els escacs, potser és que havíem equivocat el relat i aquest joc estava de fons en tots els moviments avantguardistes”.  L’exposició presenta una àmplia mostra d’obres d’artistes tan destacats com Paul Klee, Vasili Kandinski, Man Ray, Max Ernst, entre altres, i una dotzena de jocs d’escacs històrics, alguns dels quals dissenyats per artistes avantguardistes com Calder, Noguchi o Yoko Ono. Hi ha també diversitat de documents originals (llibres, cartells, fotografies, pel·lícules o registres sonors d’arxius internacionals públics i privats), un dels quals remet a l’exposició que el mateix Duchamp va organitzar l’any 1944 a Nova York per reflexionar amb altres artistes precisament sobre els escacs. Sorprenen també dos llenços de Mercè Rodoreda, pintats durant el seu exili a Ginebra i París, en els quals es fa evident la influència dels escacs com a leitmotiv. A més, el comissari ha inclòs una selecció de fotografies de l’Arxiu Nacional de Catalunya on es veuen els dos grans jugadors d’escacs de l’època (Alexander Alekhine i José Raúl Capablanca) enfrontant-se en partides simultànies a l’Ateneu Barcelonès. Documents que demostren, segons Segade, la presència dels escacs en aquell temps i que “les estrelles del futbol del moment eren els jugadors d’escacs.

Summary: La Fundació Miró es mira la història de les avantguardes des d’un tauler d’escacs


El president constata que el "canvi a Espanya està marxant sense haver arribat mai" ACN Barcelona.-El president de la Generalitat, Carles Puigdemont, ha celebrat aquest dijous que Catalunya Sí que es Pot obri la porta a acordar un referèndum i ha remarcat que aquest suport serà especialment important tenint en compte que el que s'albira a Espanya és que hi hagi un govern espanyol del "nucli frontista contra el que precisament és el desig dels catalans, contra la idea d'un referèndum, encara que vingui avalat pel 80% de la ciutadania". En la seva rèplica a Lluís Rabell, Puigdemont ha constatat que "el canvi a Espanya està marxant sense haver arribat mai", i ha insistit que els catalans no poden descartar el seu projecte només perquè a l'altra banda no es vulgui dialogar.

Summary: Puigdemont celebra que CSQP obri la porta a acordar el referèndum davant d'un govern espanyol que serà "frontista"


El segon mes del 2020 es van vendre 6.810 habitatges, un 5,2% menys que al gener ACN Barcelona.-La compravenda d'habitatges a Catalunya va caure un 4,4% el mes de febrer en comparació amb el mateix període de l'any passat, segons les dades provisionals publicades aquest dimarts per l'Institut Nacional d'Estadística (INE). En total, es van vendre 6.810 habitatges, uns 114 per cada 100.000 habitants, una xifra un 5,2% més baixa que al gener, quan les operacions van ser 7.179. Dels habitatges venuts, 6.258 eren lliures i 552 protegits. La majoria, 5.637 eren de segona mà, mentre que 1.173 eren de nova construcció. A l'estat espanyol, el mes de febrer es van vendre 44.104 habitatges, un 0,1% més que al mateix mes del 2019, i un 6% menys que al gener, una reducció, aquesta última, que és la mes baixa entre aquests dos mesos des del 2016. La caiguda a tot Catalunya s'explica pel fort descens que es va registrar a la demarcació de Barcelona, on es van formalitzar 4.566 operacions de compravenda d'habitatges, és a dir, un 9,8% menys que el febrer del 2019. Del total, 900 eren habitatges nous i 3.666 de segona mà, mentre que 4.149 eren lliures i 417 protegits. En canvi, a la resta de demarcacions es van registrar creixements. El més destacat va ser a les comarques de Girona, amb 957 operacions, un 12% més. Concretament, 127 habitatges nous i 830 de segona mà, mentre que 900 eren habitatges lliure i 57 protegits. A la demarcació de Lleida,  es van vendre 329 pisos al febrer, un 4,4% més en termes interanuals. 58 d'aquests eren nous i 271 de segona mà, mentre 287 eren lliures i 42 protegits. Per últim, a les comarques de Tarragona, es van vendre 958 habitatges, xifra que representa un increment del 7,5%, D'aquests, 88 eren nous i 870 de segona mà, mentre que 922 eren lliures i 36 protegits. Per comunitats, les que van presentar un major creixement interanual en el nombre de compravendes d'habitatges al febrer són Aragó, amb un 12,7% més; seguit de les Illes Balears, amb un 8,2% més; i Andalusia, amb un 8% més. Per la seva part, els majors descensos van ser a la Rioja, amb un 36,4% menys, seguit del País Basc (-20,7%) i Extremadura (-6,6%).

Summary: La compravenda d'habitatges a Catalunya cau un 4,4% al febrer respecte al mateix mes de l'any passat


L’empresa Bic Graphic, amb plantes a Tarragona i la Granada (Alt Penedès), ha convocat els representants dels treballadors a una mesa de negociació per iniciar un procés de “reestructuració laboral”. Al febrer, la multinacional va garantir la continuïtat del negoci a Catalunya, però la va supeditar a un pla de viabilitat. Tan bon punt es constitueixi la mesa de negociació, s’obrirà el període de negociació amb el comitè d’empresa per avaluar els llocs de treball futurs a la companyia. Bic Graphic ha afirmat que inicia aquest procés “amb la major voluntat de diàleg amb els representants dels treballadors i el màxim respecte als professionals de la companyia, per tal d’assolir la solució més adequada per totes les parts”. L’empresa té 380 treballadors a la planta de Tarragona i 33 a la Granada. (Aquesta notícia substitueix la que s'havia publicat aquest dimarts a les 16.38 per un error en el nombre d’empleats de l’empresa. Bic Graphic té 33 treballadors a la planta de la Granada, i no 335. La notícia original ja ha estat degudament corregida) Al febrer, Bic Graphic va anunciar als prop de 400 treballadors de la planta de Tarragona que finalment no la tancaria ni la vendria, tal com inicialment s'havia plantejat l'empresa matriu europea l'any passat. Amb tot, la multinacional que fabrica productes promocionals -bàsicament encenedors, bolígrafs i gorres-, va supeditar la seva aposta a un pla de viabilitat, atès que la planta genera pèrdues. Els treballadors ja van alertar aleshores que això podria comportar acomiadaments a curt termini.  L’empresa defensa que aquesta mesura és “resultat del pla que ha de definir i implementar un model de negoci sostenible que garanteixi la competitivitat a llarg termini, alhora que permeti desenvolupar serveis innovadors i mantingui l’experiència en impressió i decoració que caracteritzen a Bic Graphic”.  L’anunci culmina l’avaluació d’alternatives estratègiques iniciada per l’empresa el febrer del 2016 a nivell mundial, mitjançant la qual es va determinar que les operacions de Bic Graphic Europa es mantindria sota el paraigua Bic, passant a reportar al negoci europeu de Bic Consumer Products.

Summary: ANUL·LA L'ANTERIOR:Bic Graphic convoca els representants dels treballadors a una mesa de negociació sobre el futur de la plantilla


El grup ecologista Ipcena ha denunciat davant dels Mossos d'Esquadra un home de les Borges Blanques a qui acusen de disparar el gat d'una veïna amb una escopeta de perdigons. La denúncia per un presumpte delicte contra els drets dels animals l'han presentada tant l'entitat com la propietària de l'animal. El dona la circumstància que el denunciat és agent dels mossos de la comissaria de Tàrrega i els ecologistes reclamen al Departament d'Interior que l'aparti del cos. Asseguren que una persona que "dispara una arma en ple nucli urbà i que infringeix la llei no és apta per exercir d'agent de l'autoritat", segons el portaveu d'Ipcena, Joan Vàzquez. Vàzquez també ha anunciat que al setembre presentaran denúncia administrativa davant del Departament de Territori i Sostenibilitat i també una altra denúncia al jutjat de guàrdia de Lleida amb el suport de protectores i altres organitzacions animalistes del territori. L'animal ha sobreviscut i es recupera de les ferides. Els fets haurien passat el 4 d'agost al voltant de les 8 del matí quan l'home suposadament va disparar des de la seva terrassa un dels gats que era al pati de la veïna. La dona, Mari Carme Lacasa, ha explicat que el gat va caure ferit i en aquell moment va veure el presumpte autor dels trets amb l'arma a la mà. Segons Lacasa, "no és la primera vegada que ho fa" i, de fet, la denúncia recull que en els dos últims anys han mort una desena de gats per trets o enverinats i en tots els casos se sospita que el responsable és la mateixa persona. La dona ha comentat que les denúncies anteriors no van tirar endavant per falta de proves. En aquest cas, a la denúncia s'hi ha incorporat l'informe veterinari que constata que el gat tenia tenia tres perdigons en diferents parts del cos.  Segons els denunciants, l'home ha infringit l'article 337 del Codi Penal contra el maltractament d'animals i també la llei catalana 2/2008 de protecció dels animals. Des d'Ipcena insisteixen que aquest tipus d'actuacions "no poden quedar impunes" i creuen que és especialment greu que el presumpte autor sigui agent dels mossos d'esquadra perquè "ho està fent aprofitant-se del seu càrrec". Vàzquez ho ha qualificat d'"activitat criminal" perquè, a banda de ferir el gat, els perdigons podrien haver lesionat la propietària o la seva besnéta de 8 anys que en aquell moment també estava al pati, "o fins i tot algun vianant pel rebot d'un balí". Per això reclama a Interior que obri un expedient a l'agent i l'aparti del cos perquè "és un acte molt greu". D'altra banda, el portaveu d'Ipcena també ha recordat que tenen un altre front obert a la capital de les Garrigues. Ipcena ha exigit a l'ajuntament de les Borges Blanques que anul·li l'actual ordenança de tinença d'animals de companyia perquè es va aprovar el 2010 en base a una llei del 2003 que encara permetia el sacrifici d'animals, una pràctica que va prohibir la norma actualitzada del 2008. El grup ecologista creu que es poden haver matat gossos i gats des d'aleshores de forma irregular i el 12 de juliol van presentar una queixa adreçada a l'alcalde, Enric Mir demanant informació al respecte. Vàzquez ha afirmat que, si no obtenen resposta aviat, recorreran al GAIP (Comissió de Garantia del Dret d'Accés a la Informació Pública). També han demanat si el centre d'acollida de l'antic escorxador reuneix les condicions adequades.

Summary: Ipcena denuncia un home de les Borges per disparar el gat d'una veïna amb una escopeta de perdigons


La Unió Europea ha tirat endavant una revisió de la Directiva sobres els serveis de pagament en línia per fer-los més segures, fàcils i econòmics, segons una nota feta pública per la Comissió Europea. L'objectiu de la revisió, que entra en vigor aquest dissabte, 13 de gener, és modernitzar els serveis de pagament a Europa perquè se'n puguin beneficiar consumidors i empreses i la UE pugui seguir el ritme d'un mercat "que evoluciona molt ràpidament". Es tracta "d'un pas més" cap a la creació d'un mercat únic digital a la UE, segons el vicepresident responsable d'Estabilitat Financera, Serveis Financers i Unió dels Mercats de Capitals, Valdis Dombrovskis. A parer de la Comissió Europea, la revisió impulsarà els pagaments amb el telèfon mòbil i el desenvolupament d'empreses innovadores a Internet fet que, de retruc, beneficiarà l'economia i el creixement, indica la institució.  La nova directiva prohibirà els recàrrecs per pagament amb targeta de crèdit o de dèbit i farà estalviar cada any més de 550 milions d'euros als consumidors europeus. Dombrovskis també ha indicat que els usuaris estaran "més ben protegits a l'hora de fer pagaments electrònics". En virtut de la nova directiva els estats membres hauran de prohibir els recàrrecs i qualsevol despesa addicional si els consumidors volen pagar amb una targeta de crèdit o de dèbit a establiments comercials o per Internet. També hauran d'obrir el mercat de pagaments de la UE a les empreses que ofereixen serveis de pagament, permetent-los l'accés a la informació sobre els comptes dels consumidors. A banda, hauran d'introduir criteris de seguretat "molt estrictes" pel que fa als pagaments electrònics i a la protecció de les dades financeres dels consumidors. I finalment hauran de millorar els drets dels consumidors reduint, per exemple, la seva responsabilitat en cas de pagaments no autoritzats o introduint el dret a la devolució sense condicions, és a dir, "sense fer preguntes", dels càrrecs en compte fets en euros.

Summary: Entra en vigor una nova normativa europea que fa els pagaments en línia més segurs, fàcils i econòmics


Activitats culturals i familiars han aplegat centenars de persones al museu ACN Barcelona.-El Museu d’Art Contemporani de Barcelona (MACBA) celebra amb el públic els seus 20 anys d'història, des de que el 28 de novembre de 1995 l'acalde Pascual Maragall va inaugurar l'edifici de la plaça dels Àngels, a tocar del Centre de Cultura Contemporània de Barcelona (CCB) –havia obert un any abans– donant peu així a un gran pol cultural al centre de la ciutat. Una jornada lúdica, cultural i festiva ha portat al museu centenars de persones que gaudeixen d'una jornada farcida d'activitats per a tots els públics. Una festa de confeti, visites guiades per les diferents exposicions del museu, actuacions en directe, jocs i gastronomia són els ingredients principals d'aquesta festa d'aniversari. Des de les deu del matí i fins a la mitjanit, el MACBA celebra el 20è aniversari de la seva inauguració i en fa partícip el seu públic. Una jornada de portes obertes permet visitar les exposicions i, de manera extraordinària, també es pot accedir a espais privats del museu com les reserves, el taller de restauració, l’arxiu o la biblioteca. Al llarg de tota la jornada s'organitzen visites guiades per les diferents mostres: 'Sergi Aguilar. Revers/anvers'; 'Desitjos i necessitats. Noves incorporacions de la Col·lecció MACBA'; 'Espècies d’espais'; 'Capella. Carlos Bunga'; 'Miserachs. Barcelona' i 'A. XMI'. També és obert l'Auditori Meier per veure la projecció d'obres de la col·lecció. Les activitats més festives estan reservades al públic familiar. A l'entrada del museu una festa de confeti fa les delícies dels més petits. També s'han previst diverses actuacions en directe. Al llarg dels seus 20 anys d'història, el MACBA s'ha consolidat internacionalment com un model en art contemporani. La seva col·lecció compta actualment amb 5.809 obres i el museu acumula ja 231 mostres temporals i 202 títols publicats en diversos idiomes.

Summary: El MACBA obre portes per celebrar els 20 anys


El cap d'Epidemiologia de l'Hospital Clínic, Antoni Trilla, ha assegurat que Catalunya podrà detectar casos en 48 hores com ha plantejat el Ministeri de Sanitat però ha obert la porta a que zones com Barcelona i la seva àrea metropolitana hi puguin arribar "una mica més tard". En declaracions a Catalunya Ràdio, ha assegurat que el sistema sanitari català està treballant "a doble màquina" per fer això possible però ha apuntat la dificultat de fer el seguiment en zones més poblades i amb més casos. "Segur que ho podrem fer, el que no sé és si ara mateix estem en condicions de fer-ho", ha declarat. En aquest sentit, ha considerat "prudent" que aquests zones no entrin en la fase 1 si no es compleixen totes les condicions.  Trilla ha afirmat que s'han de mirar les coses "en el seu conjunt" i ha fet una crida a "no córrer per després fer una passa enrere". En aquest sentit, ha alertat que "pot ser una mica arriscat" que una zona passi a una fase de desescalada si no es compleixen tots els paràmetres.  D'altra banda, ha considerat que la realització de proves PCR pot ser més complicat del que es pensava en un primer moment ja que, entre d'altres, hi ha manca de reactius. Sobre el programa Orfeu que ha de fer aquestes tests amb la col·laboració de centres de recerca, Trilla ha considerat que calia ser "molt prudent" en dir el període de temps en que e farien i ha planejat que no és el mateix fer-ho en laboratoris de salut que hi estan acostumats que en centres de recerca. Amb tot, ha dit que el projecte tira endavant però la capacitat per fer milers de proves no es tindrà "el dia que es va anunciar que es tindrien".  Sobre un increment de confirmacions de positius entre el personal sanitari, Trilla ha plantejat que es pot donar perquè se'ls està prioritzant en la realització de proves.

Summary: Trilla confia que es podran identificar casos en 48 hores però planteja que hi ha zones on es farà "una mica més tard"


Malgrat la paralització dels pagaments pel fracassat projecte Castor ordenada pels tribunals, els consumidors de l'estat espanyol continuen encara abonant a les seves factures el gas coixí que l'empresa Escal UGS, controlada per ACS, va injectar al magatzem submarí causant més d'un miler de terratrèmols. El govern espanyol ha reconegut a Enagás Transporte 3,36 milions d'euros per aquest concepte en l'ordre de retribucions del sistema gasista d'enguany. Es tracta de l'únic pagament que es manté vigent després de les diferents sentències del Tribunal Constitucional i el Tribunal Suprem, que van portar la Comissió Nacional dels Mercats i la Competència (CNMC) a reclamar el retorn de 368,3 milions d'euros que havien percebut bancs i empreses.  A preguntes del senador de Compromís, Carles Mulet, el govern espanyol ha reconegut que manté els pagaments anuals a Enagás per aquest concepte a càrrec de les factures dels consumidors, tot i que les xifres anuals concretes no són explícitament visibles dins de l'ordre de retribucions esmentada. El passat 2019 van ser 3,49 milions i, segons ja va avançar l'ACN, 3,58 el passat 2018. Els pagaments acumulats durant els últims vuit anys arriben als 28 milions d'euros i no s'han aturat amb les ordres de paralització judicials així com tampoc el retorn dels diners avançats que va exigir el passat estiu la CNMC. L'any 2013 la companyia gestora tècnica del sistema va assumir el finançament dels 39,22 milions d'euros que costava comprar el gas coixí per començar les injeccions al projecte Castor. L'exoncessionària Escal UGS no havia acreditat la solvència financera per concórrer a la subhasta gasista i el govern espanyol del PP va acordar que subrogués tots els drets i obligacions a Enagás perquè s'encarregués de l'adquisició. Ara, damunt de l'import invertit en la compra, la factura del retorn hi afegeix també una retribució financera anual del 5,09%. Tot i aquesta operació, només una part del gas adquirit per al projecte Castor va acabar essent finalment injectat. Enagás va comprar 207 milions de metres cúbics de gas, poc més de la meitat dels quals, 114,5 van ser destinats al magatzem de gas submarí per iniciar les operacions. Abans de finalitzar el primer cicle previst d'injecció, que havia d'acabar a l'octubre, les operacions van desencadenar l'onada sísmica –finalment, amb més de 1.000 terratrèmols- i el govern espanyol va decidir aturar els treballs i tancar les instal•lacions a finals de setembre d'aquell mateix any. Així les coses, 'empresa controlada per Florentino Pérez, però, només en va poder injectar 103 milions de metres cúbics entre juny i setembre de 2013 –d'una capacitat total del magatzem de 1.900 milions de metres cúbics-, quan les instal•lacions encara estaven en període de proves. Una xifra que representa el 17% del total del gas coixí previst i únicament un 5,42% sobre la capacitat total teòrica del magatzem. Enagás va acabar injectant la resta al magatzem subterrani de Yela, a Guadalajara, que gestiona ella mateixa. El senador de Compromís, Carles Mulet, ha manifestat la seva sorpresa a l'hora de veure plasmat en una resposta parlamentària del govern espanyol "com tot i estar paralitzats tots els pagaments vinculats al Castor per inconstitucionals, l'empresa Enagás segueix cobrant anualment retribucions d'uns tres milions i mig per un gas que no va servir per res d'una planta hibernada que no val per a res i que paguen els consumidors de gas".  La companyia gestora tècnica del sistema va ser l'encarregada de pignorar els drets de pagament dels peatges gasistes perquè els bancs fessin efectiu un crèdit de 1.351 milions d'euros per pagar l'empresa de Florentino Pérez just després de renunciar a la concessió. També se li va encarregar la hibernació i manteniment de les instal·lacions, tasques per les quals tenia assignats més de 50 milions d'euros fins aquests moments, amb l'obligació de retornar-ne 32,4 percebuts i, de moment, sense cobrar la resta. "És molt lamentable que el Govern doni cobertura a aquests pagaments que posen més càrrega fiscal als consumidors i ciutadans, que no són per a res els culpables de la seua mala gestió. Si hi ha algú que ha de pagar aquests diners són l'empresa promotora i l'Administració espanyola, però mai els ciutadans", ha afegit Mulet, que ha reclamat mesures contra l'empresa promotora i el desmantellament de les instal·lacions.

Summary: Els consumidors segueixen assumint el cost del gas coixí del projecte Castor tot i la paralització dels pagaments


La Crida Nacional ha demanat als partits independentistes que "reverteixin tots els pactes amb el 155" després de l'acord entre JxCat i el PSC per donar la presidència de la Diputació de Barcelona als socialistes. En un missatge a Twitter, la formació liderada per Jordi Sànchez ha assegurat que cal "començar de zero" per buscar la "màxima unitat" a totes les institucions del país. "Si no ho fan trenquem l'esperit de l'1-O i la voluntat de molta gent", han advertit. A banda de Sànchez, que n'és el president, el conseller Damià Calvet, els diputats de JxCat Albert Batet i Gemma Geis, la diputada al Congrés Laura Borràs i la regidora de Barcelona Elsa Artadi també formen part de la direcció política de la Crida.

Summary: La Crida Nacional demana que "es reverteixin tots els pactes amb el 155" per "començar de zero buscant la màxima unitat"


L'Ajuntament de Reus ha obert aquest dimecres el termini per presentar les sol·licituds de les subvencions extraordinàries per pal·liar els efectes econòmics de la covid-19 en les empreses i autònoms de la ciutat. Aquest programa d'ajuts consta de dues línies amb un import total de 400.000 euros, ampliable a 500.000. Les dues línies es corresponen als ajuts a les empreses obligades a suspendre l'activitat per la pandèmia, o bé per a l'adaptació del seu negoci a les mesures decretades. En el primer cas, la quantia de la subvenció oscil·larà entre els 1.000 i els 1.500 euros. Per adaptar un local, l'import màxim concedit serà de 500 euros. El termini per presentar sol·licituds finalitza el 2 d'octubre, tot i que és possible que es prorrogui.

Summary: Reus injecta 400.000 euros a l'empresariat per pal·liar els efectes econòmics de la covid-19


La programació de Catalunya i les Illes Balears com a convidat d’honor de la propera Fira del Llibre Infantil i Juvenil de Bolonya, que tindrà lloc del 3 al 6 d’abril, comptarà amb la participació d’una vuitantena de creadors, entre autors, il·lustradors, editors i llibreters. El “desembarcament” catalano-balear (també amb representants valencians i fins i tot andorrans) s’estendrà, a més, fora del recinte firal, amb activitats organitzades en deu localitzacions diferents de Bolonya, la més destacada, l’exposició d’il·lustració catalana al claustre de l’Archiginnasio. El desplegament a la ciutat italiana, impulsat per l’Institut Ramon Llull amb una inversió de mig milió d’euros, ha estat detallat aquest dijous a Barcelona amb la participació de la directora de la Fira, Elena Pasoli, la consellera balear de Cultura, Ruth Mateu, i el conseller de Cultura, Santi Vila.  Catalunya i les Illes Balears, però també una representació de literatura del País Valencià (per primera vegada al mateix estand), Andorra i l’Alguer, es presentaran a Bolonya sota el lema ‘Sharing a Future: Books in Catalan’. L’Institut Ramon Llull ha donat aquest dijous alguns detalls del “desembarcament” de la literatura catalana a la Fira del Llibre Infantil i Juvenil de la ciutat italiana com a cultura convidada, en la qual invertirà mig milió d’euros.   La participació catalana es desenvoluparà en dos fronts, amb un estand de 140 metres quadrats al recinte firal, i amb una desena d’accions i activitats escampades per la ciutat durant els dies de la Fira. A l’estand hi seran representades 42 editorials que editen en català llibres infantils i/o juvenils, però serà també el lloc on s’organitzaran activitats i trobades professionals. A dia d’avui, l’IRL ja té constància d’un centenar d’entrevistes concertades entre autors, editors i llibreters catalans i balears amb col·legues d’altres països, segons ha avançat el seu director, Manuel Forcano.  A la ciutat, l’IRL ha organitzat una desena d’accions, activitats i exposicions a deu punts de Bolonya. Entre aquestes, la recepció oficial del ‘convidat’ al Palazzo Isolani, dilluns 3 dabril’; tallers i jocs familiars ala Biblioteca de l’Archiginnasio, tallers i activitats literàries a la Biblioteca Salabrosa; dos cicles de teatre i cinema infantil i juvenil al Teatre La Baracca i la Cineteca de Bolonya, respectivament: un simposi literari; un seminari de traducció literària català-italià; i dues exposicions: ‘Catalunya il·lustrada’, de Pilarín Bayés, a la Sala Manica Lunca del Palazzo d’Accursiouna i l’anteriorment citada exposició comissariada per Paula Jarrin.  El director de l’IRL, Manuel Forcano, ha reiterat, en aquest sentit, la idea de “desembarcament” català a Bolonya. Forcano ha afegit que això té molt a veure amb un sector “potent, que ha resistit molt bé la crisi i que mereixia ser invitat”. Un sector que publica 2.700 títols en català a l’any, 4,5 milions d’exemplars i una facturació de 40 milions anuals. “És l’hora de la literatura infantil i juvenil, un sector encara desconegut que necessitava sortir de l’armari”, ha proclamat.  La participació catalana suma una vuitantena de personalitats del món de l’edició infantil i juvenil, si se sumen les activitats dins i fora de la Fira. Entre aquests, figuren els autors David Cirici, Marina Espasa, Jordi Sierra i Fabra, Care Santos, Ponç Pons, Lola Casas o Maite Carranza, així com els il·lustradors Marta Altés, Arnal Bllester, Pilarín Byès, Roser Capdevila, Miguel Gallardo, Anna Llenas o Carlota Goyta. Pasoli, entusiasmada amb la proposta Sobre el desplegament català s’ha pronunciat la directora de la Fira, Elena Pasoli, que ha assitit a la roda de premsa celebrada aquest dijous a Barcelona. Entusiasta, Pasoli ha afirmat que si hagués d’elaborar una guia per instruir el paper d’un país convidat a la trobada agafaria d’exemple el programa elaborat per l’Institut Ramon Llull. La directora ha convingut que la institució ha “interpretat” perfectament el certamen i la pròpia ciutat de Bolonya.  Més enllà d'aquesta valoració, Pasoli ha negat que l'organització hagi rebut cap pressió favorable o contrària a la participació catalano-balear a la Fira, en tant que és la primera vegada que es convida una cultura sense estat. De la seva banda, els consellers català i balear de Cultura, han subratllat respectivament la participació conjunta dels dos territoris, que s’han “alineat” en resposta a una demanda del sector. “És un bon exemple de la Declaració de Palma d’ara fa uns dies”, ha indicat la consellera Ruth Mateu. “És una oportunitat històrica la que ens brinda aquesta fira internacional, que té a veure amb un treball de fa molts anys”, ha convingut Santi Vila.    Prèviament a la Fira, el divendres 17 de març l’IRL acollirà una viquimarató coorganitzada amb l’Amical Wikimedia. Es convocarà els viquipedistes per completar, traduir o enriquir les ntrades de les biografies dels escriptors i il·lustradors que seran presents a la Fira.  I encara abans, aquest divendres es farà a Palma, a l’Arxiu del Regne de Mallorca, una trobada amb els artistes de les Illes que seran presents a Bolonya. A l’encontre hi seran la consellera de Transparència, Cultura i Esports del Govern de les Illes Balears, Ruth Mateu; el director de l’Institut Ramon Llull, Manuel Forcano; el director general de Cultura del Govern de les Illes Balears, Jaume Gomila; la cap de l’Àrea de Literatura i Pensament, Izaskun Arretxe; i el director de l’ILLENC, Josep R. Cerdà.

Summary: La literatura catalana “desembarcarà” amb 80 creadors a la Fira del Llibre Infantil i Juvenil de Bolonya


Enrique Serrano manté una trobada amb els portaveus de C's mentre la resta de l'equip negociador ho fa amb els partits d'esquerres ACN Madrid.-l PSOE ha mantingut aquest dilluns reunions en paral·lel a dues bandes a la recerca d'un acord per a la investidura de Pedro Sánchez com a president del govern espanyol. Fonts d'aquesta formació han confirmat que mentre s'estava produint la reunió a quatre de les formacions d'esquerres amb Podem, EU i Compromís a la sala Sert del Congrés, el membre de l'equip negociador dels socialistes José Enrique Serrano "ha seguit treballant aquesta tarda en els documents i negociacions amb la resta de grups i ha mantingut una reunió amb els representants de Ciutadans". Segons fonts socialistes, els representants a la reunió amb els partits d'esquerres han informat d'aquestes converses paral·leles durant la trobada. Podem va accedir a la negociació a quatre que havia impulsat el cap de files d'EU, Alberto Garzón, malgrat la seva ferma oposició inicial al fet que el PSOE negociés alhora amb C's, mentre que Albert Rivera ha obert la porta aquest dilluns per primera vegada a entrar al govern si hi ha un "gran acord". La notícia sobre la negociació en paral·lel pot tensar la primera trobada formal dels equips negociadors del PSOE i Podem, que estan reunits des de les 16.30h a la cambra baixa a la recerca d'una entesa que faci viable l'alternativa d'un govern de coalició PSOE-Podem que hauria de tenir el concurs també d'EU i de Compromís i que, per prosperar, requeriria les abstencions d'ERC i DiL, o bé de C's. Malgrat que Podem sosté que els socialistes han d'elegir entre la seva proposta i la de C's, que consideren que és la del "PP en diferit", l'equip negociador de Pedro Sánchez manté els contactes amb el d'Albert Rivera. El mateix Rivera ha assegurat aquest dilluns al matí en una entrevista a la Cadena Ser que estan "tan a prop d'un acord com d'aixecar-se de la taula", però ha obert una via d'entesa en apuntar per primer cop que el seu partit podria entrar al govern si hi ha acord. A la reunió dels partits d'esquerres el PSOE hi està representat per Antonio Hernando, Jordi Sevilla, Rodolfo Ares, Meritxell Batet i Maria Luisa Carcedo. Per Podem hi ha Iñigo Errejón, Irene Montero, Rafael Mayoral, Carolina Bescansa i Xavier Domènech (En Comú Podem), a més d'Alexandra Fernández (En Marea). Per EU Alberto Garzón, i Sol Sánchez, i per Compromís Joan Baldoví, Àgeda Micó i Pascual Mollà, entre altres.  La reunió del PSOE amb Podem, Iu i Compromís ha tingut lloc a la sala vermella del Congrés dels Diputats, pels murals vermells del pintor català Josep Maria Sert (1874-1945), mentre que la de Serrano amb els representants de Podem ha transcorregut a les dependències dels diputats del partit de Rivera al Congrés.  El líder de Podem, Pablo Iglesias, preveu mantenir també aquest dimarts reunions al Congrés amb el portaveu de Democràcia i Llibertat, Francesc Homs, i previsiblement també d'ERC, Joan Tardà, per avançar en un hipotètic acord per a la investidura. Totes dues formacions han apuntat que la clau per a la seva abstenció és un compromís de Sánchez amb el referèndum a Catalunya, una proposta que el líder dels socialistes rebutja de ple.

Summary: El PSOE negocia en paral·lel amb C's mentre assisteix a la reunió a quatre Podem, Compromís i EU


El Departament de Governació, Administracions Públiques i Habitatge destinarà el bloc 1 de les antigues casernes de la Guàrdia Civil a Olesa de Montserrat (Baix Llobregat) a habitatges socials. Són 16 pisos que passaran a formar part del parc públic de la Generalitat. D’aquests, dos es reservaran per atendre casos vehiculats per la Generalitat a través de la Mesa d’Emergències, i dos més es destinaran a veïns atesos pels serveis socials municipals. Els 12 pisos restants s’adjudicaran en funció d’uns barems d’ingressos mínims i màxims dels sol•licitants, i tindran un preu de lloguer social de menys de 275 euros. La consellera Meritxell Borràs ha recordat que l’immoble estava en desús des del 2007 i ha lamentat la “llarga batalla innecessària i un punt absurda” que s’ha produït entre la Guàrdia Civil i l’administració per recuperar la propietat de la finca. Les obres de rehabilitació de l’edifici, ubicat al barri de Sant Bernat, ja estan en marxa i es preveu que es desenvolupin en dues fases per adequar l’interior dels pisos, substituir les instal•lacions generals i reparar els espais comuns. La primera etapa té un pressupost de 300.000 euros i es calcula que estigui enllestida a principis del 2017, mentre que la reforma global s’espera que finalitzi abans del mes de març per poder lliurar els pisos durant el primer trimestre. De fet, els interessats ja poden fer la seva sol•licitud fins el 18 de novembre. La consellera Meritxell Borràs ha visitat aquest dilluns les obres d’adequació i ha aplaudit que finalment la Generalitat hagi recuperat el bloc per a finalitats socials, recordant que Olesa de Montserrat és un dels 72 municipis catalans amb alta demanda d’habitatge social. Borràs ha situat la reforma de l’antiga caserna policial com a exemple de l’acció del Govern “per donar resposta a les necessitats d’habitatge de les famílies que més ho necessiten”. Meritxell Borràs ha fet la visita acompanyada del regidor d’Habitatge d’Olesa de Montserrat, Jordi Martínez; la regidora de Serveis Socials, Georgina Muñoz; el director de Promoció de l’Habitatge, Albert Toledo; i el director de Qualitat de l’Edificació i Rehabilitació de l’Habitatge, Jordi Sanuy.

Summary: El Govern converteix en pisos socials les antigues casernes de la Guàrdia Civil a Olesa de Montserrat


L'Esbaiola't, el festival d'arts escèniques de les Valls d'Àneu, al Pallars Sobirà, tanca aquest diumenge la desena edició després de quatre dies intensos en què s'han venut prop del 90% de les entrades. De 57 espectacles i activitats de pagament, 40 han exhaurit les localitats i els establiments turístics de la zona han fregat la plena ocupació. Han estat quatre dies en què la petita població d'Esterri d'Àneu s'ha omplert de circ, teatre i dansa per al tots els públics i ara els organitzadors es marquen com a objectiu de futur ampliar les activitats a tota una setmana. En total aquest any 18 companyies han ofert 37 propostes des de dijous fins diumenge, amb més de 80 funcions en 15 espais de programació. El certamen el clausura aquest diumenge al vespre l'espectacle de circ 'Les butors' dels francesos Cirque Hirsute. Els organitzadors, l'Ajuntament d'Esterri i la companyia La Baldufa, valoren molt positivament les xifres i asseguren que ha estat un festival d'"excel·lent". De fet, la del desè aniversari ha estat l'edició més multitudinària de l'Esbaloia't, amb un increment del 10% d'entrades venudes respecte l'any passat. En concret, s'ha arribar a un 88,57% d'aforament, ja que s'han venut 7.814 entrades de les 8.755 posades a la venda. També ha mostrat la seva satisfacció l'hostaleria de la zona, representada pel Consorci de Turisme de les Valls d’Aneu, ja que el festival ha suposat un 100% d'ocupació per Esterri d'Aneu i un 93% per les Valls d’Àneu, segons fonts de l'organització. El codirector artístic de l'Esbaiola't, Carles Pijoan, ha destacat que allargar la programació un dia més i començar dijous ha estat molt positiu perquè s'ha captat més públic que ha aprofitat per passar uns dies a la zona i, a més, els espectadors s'han repartit durant més dies. Per això, ha avançat que l'any que ve el festival podria començar dimecres i fins i tot programar des de dilluns activitats complementàries com tallers i sortides per descobrir les Valls d'Àneu. En tot cas, Pijoan constata que el festival està plenament consolidat i que té un públic fidel. La proposta estrella d'aquest any ha estat la de la reconeguda pallassa Pepa Plana, que ha presentat el seu darrer espectacle 'Suite'. El tret de sortida del festival el va donar dijous a la tarda una cercavila amb el 'Zeppelin' de la Baldufa, que també ha ofert la seva darrera producció 'Mon pare és un Ogre'. El programa també ha inclòs el premiat espectacle 'A taula!' de la companyia de titelles Peus de Porc o la proposta de clown “Nàufrags” de La Industrial Teatrera.  El festival ha comptat amb tres companyies estrangeres: els belgues Tof Theatre amb el curiós espectacle de titelles 'Dans l’atelier', els francesos Cirque Hirsute amb un espectacle tan divertit com extravagant 'Les Butors', i els francesos Compagnie S amb el taller-espectacle 'Les Super Piafs'. A més, hi ha participat una companyia no professional, amb actors molt joves, La Petiestable 12 de l'Aula de Teatre de Lleida, que ha presentat 'Landscape'. A banda dels espectacles, s'han ofert una desena d'activitats complementàries, com tallers d'automaquillatge o jocs de fusta artesanals, entre d'altres. L'Esbaiola't ha inclòs també vuit propostes del territori que cada any es donen a conèixer dins el festival, que són: la desvergonyida Esperanceta, els Diables de les Valls d'Àneu, els tallers de llana que es realitzen a la Caravana Xisqueta, l'espectacle del grup de teatre local els Xants Grup Escènic, els Kina Creu amb la festiva batucada, el jove grup de grallers Peta Canyes, els capgrossos de l'Estarna i el grup de Bastoners de les Valls d'Àneu.  Tot i que les prediccions no eren favorables, el bon temps ha respectat el festival. Tan sols es van haver de suspendre tres instal·lacions el divendres pel matí com a conseqüència de la pluja, però no es va suspendre cap espectacle de pagament. En aquests 10 anys el festival ha portat fins a les Valls d'Àneu les actuacions de més de 100 companyies professionals en una programació que barreja espectacles de pagament amb activitats gratuïtes per diversificar el públic.

Summary: El festival Esbaiola't d'Esterri d'Àneu tanca la desena edició amb prop del 90% de les entrades venudes


Ensenyament vol fer un impuls més a la lluita contra la segregació escolar i, seguint les recomanacions del Síndic de Gregues, preveu que durant aquest curs s'elabori el Pacte contra la Segregació Escolar, un acord que anirà acompanyat d'altres mesures com ara la modificació del decret d'admissió o la vigilància més estricta de centres concertats que no actuïn correctament. El conseller d'Ensenyament, Josep Bargalló, també ha explicat aquest dijous que està previst elaborar un mapa sobre la innovació educativa i una agència d'avaluació que ha de valorar des d'un punt de vista científic l'èxit dels projectes educatius i la seva incidència sobre els alumnes.

Summary: Ensenyament revisarà concerts i modificarà el decret d'admissió per lluitar contra la segregació escolar


La formació decidirà si dóna suport als pressupostos el 28 de gener durant una reunió del Consell Polític i el Grup d'Acció Parlamentària (GAP)   ACN Tona.-"Aquells portaveus de grups polítics que posen en dubte el referèndum o el vinculen als pressupostos, que deixin de devaluar-lo perquè ja tenim el govern espanyol i altres formacions a Catalunya per llençar-lo a la paperera". Amb aquesta contundència, el portaveu del Secretariat Nacional de la CUP, Quim Arrufat, s'ha referit a les declaracions que la presidenta de la Diputació de Barcelona i alt càrrec del PDECAT, Mercè Conesa, ha fet on diu que potser no es podrà fer si la relació amb l'estat espanyol "acaba en paràlisi". Arrufat ha apel·lat a la defensa "sense fissures" d'un instrument que "és i serà de la gent per decidir el futur polític d'aquest país. Ho ha dit després que aquest dissabte s'hagi reunit el Consell Polític i el Grup d'Acció Parlamentària (GAP) a Tona (Osona). Durant el debat, s'ha fixat el 28 de gener com a data per decidir el sentit final del seu vot als pressupostos de la Generalitat. Es decidirà també durant una reunió entre el Consell Polític i el GAP.

Summary: La CUP reclama una defensa "sense fissures" del referèndum i diu que els que el posen en dubte l'estan "devaluant"